text: To unge truede 38-årig mand med stor kniv
  18 februar 2018 kl. 10.38
  Natten til søndag blev en 38-årig mand truet med en stor kniv og berøvet på åben gade i Horsens.
  Den 38-årige var på vej fra jernbanestationen i Horsens, da han på Emil Møllers Gade blev passet op af to unge maskerede mænd i 15-20 års-alderen.
  - Med en stor kniv truede de den 38-årige til at udlevere sin pung og koden til sit Dankort i pungen, fortæller vagtchef Flemming Lau fra Sydøstjyllands Politi.
  Vendte tilbage og stjal mobil
  Derefter stak de to røvere af. Men de kom hurtigt tilbage.
  - De var på vej væk, da de kom i tanke om, at det var en dårlig ide at efterlade manden med mobiltelefonen i behold. Så den forlangte de også udleveret, siger vagtchef Flemming Lau.
  Gerningsmænd i hættetrøjer
  Dankortet blev hurtigt spærret, så udbyttet blev begrænset til pungen med nogle få kontanter og mobiltelefonen.
  De to unge mænd havde sort klæde for ansigtet. De talte dansk og begge beskrives som omkring 175 centimeter høje og almindelige af kropsbygning. Den ene var iført en grå hættetrøje, og den anden bar en sort hættetrøje.
  